GA Iris Oifigiúill an Aontais Eorpaigh C NaN/13

Ráiteas ar chúiseanna na Comhairle maidir le Comhsheasamh (CE) Uimh. 1/2008 arna ghlacadh ag an gComhairle an 20 Nollaig 2007 le go nglacfaí Rialachán ó Pharlaimint na hEorpa agus ón gComhairle maidir le honnmhairithe mearcair mhiotalaigh a thoirmeasc agus maidir le mearcair miotalach a stóráil go sábháilte

(‘Iris Oifigiúil an Aontais Eorpaigh’ C 52 E an 26 Feabhra 2008, lch. 1)

(Téacs atá ábhartha maidir leis an LEE)

(2008/C 93 E/02)

I. RÉAMHRÁ

Chuir an Coimisiún a thogra le haghaidh Rialacháin ó Pharlaimint na hEorpa agus ón gComhairle maidir le honnmhairithe mearcair mhiotalaigh a thoirmeasc agus maidir le mearcair mhiotalach a stóráil go sábháilte faoi bhráid na Comhairle an 26 Deireadh Fómhair 2006. Bunaítear an togra ar Airteagail 133 agus 175(1) den Chonradh ag bunú an Chomhphobail Eorpaigh.

Ghlac Parlaimint na hEorpa a Tuairim ar an gcéad léamh an 20 Meitheamh 2007.

Ghlac an Coiste Eacnamaíoch agus Sóisialta a Thuairim an 25 Aibreán 2007.

An 27 Samhain 2007, chinn Coiste na Réigiún nach dtabharfadh sé tuairim uaidh maidir leis an togra seo.

An 20 Nollaig 2007, ghlac an Chomhairle a comhsheasamh i gcomhréir le hAirteagal 251(2) den Chonradh ag bunú an Chomhphobail Eorpaigh.

II. CUSPÓIRÍ

Is é is aidhm don Rialachán atá á bheartú cuidiú le leibhéal an mhearcair a laghdú sa timpeallacht trí sholáthar domhanda an mhearcair mhiotalaigh a ísliú agus trí chreat dlíthiúil a chur ar fáil le go bhfaighfí réiteach inbhuanaithe ar fhadhb a bharrachas. Is iad seo a leanas na príomhchuspóirí:

— onnmhairithe mearcair mhiotalaigh ón gComhphobal a thoirmeasc;

— a áirithiú nach dtiocfaidh barrachas mearcair mhiotalaigh ó na príomhfhoinsí isteach sa mhargadh arís agus go ndéanfar é a dhiúscairt go sábháilte;

— a fhoráil go sainiúil go bhféadfar mearcair miotalach a dhiúscairt i saoráidí tiomnaithe.

III. ANAILÍS AR AN gCOMHSHEASAMH

Ginearálta

Ionchorpraítear, leis an gcomhsheasamh, roinnt de leasuithe Pharlaimint na hEorpa ar an gcéad léamh, bíodh sé sin focal ar fhocal, go páirteach nó sa spiorad. Foráiltear ann, go háirithe, go ndéanfar athbhreithniú cuimsitheach ar na riachtanais a bheadh ann dá ndéanfaí raon feidhme an Rialacháin a leathnú amach anseo agus tugtar isteach ceanglais bhreise i ndáil le sábháilteacht agus mearcair miotalach á dhiúscairt. Sonraítear ann freisin bunús dlíthiúil an togra (Airteagal 175(1), agus Airteagal 133 i ndáil le hAirteagal 1 den Rialachán nach leanann leasuithe 2 agus 19), agus tá roinnt athruithe eile ann lena soiléirítear an téacs agus cur i bhfeidhm reachtaíocht ábhartha an CE. Déantar cur síos sna míreanna seo a leanas ar na hathruithe substaintiúla.

Onnmhairithe mearcair a thoirmeasc — raon feidhme agus athbhreithniú ar an raon feidhme (Airteagail 1 agus 7)

Tá raon feidhme an Rialacháin agus dáta an toirmisc ar onnmhairithe in Airteagal 1 ar aon dul le togra bunaidh an Choimisiúin. Tá an comhsheasamh ar aon dul, go pointe, le leasuithe 20, 50, 22, 33, 36, 1, 8, 9 agus 14 sa mhéid go bhforáiltear in Airteagal 7(1) agus (2) go ndéanfar athbhreithniú le féachaint ar an síneadh a d'fhéadfaí a dhéanamh amach anseo ar an raon feidhme le go gcumhdófaí comhdhúile mearcair, earraí ina bhfuil mearcair, toirmeasc ar allmhairithe mearcair, ar chomhdhúile mearcair agus ar earraí ina bhfuil mearcair. Measadh nach raibh gá le leasuithe 3, 4, 5 agus 7 agus níor cuireadh sa chomhsheasamh seo iad.

Oibleagáid maidir le diúscairt (Airteagal 2)

Leagtar síos le hAirteagal 2 go ndiúscrófar mearcair miotalach ó na trí phríomhfhoinsí sa Chomhphobal i gcomhréir le Treoir 2006/12/CE maidir le dramhaíl.

Níor glacadh le leasuithe 24, 31 agus 6 mar ní léir don Chomhairle aon bhunús a bheith ann chun an tosaíocht a mholtar a thabhairt d'aon rogha ar leith maidir le mearcair miotalach a stóráil.

Coinníollacha maidir le mearcair mhiotalach a dhiúscairt (Airteagail 3 agus 4)

Le hAirteagal 3 den chomhsheasamh, méadaítear na roghanna stórála atá ann do mhearcair miotalach, agus é á mheas mar dhramhaíl, i gcás foirmíochtaí carraige crua, domhain faoi thalamh. Áirítear réitigh shealadacha agus bhuana leis na roghanna seo. Le hAirteagail 3 agus 4, tugtar isteach ceanglais bhreise i leith sábháilteachta agus mearcair miotalach á stóráil agus sonraítear, chun na críche sin, go mbeidh feidhm ag reachtaíocht ábhartha CE atá ann cheana.

Tá an Chomhairle ar aon intinn leis an gCoimisiún go mb'fhéidir gurbh í an stóráil bhuan an rogha shábháilte chríochnaitheach i leith diúscairt mearcair mhiotalaigh i gcúinsí áirithe agus ní ghlactar, dá réir, le leasuithe 23, 25, 26, 11, 12 nó 15. Déanfar gníomhaíochtaí taighde maidir le roghanna sábháilte diúscartha do mhearcair miotalach a athbhreithniú tuilleadh, áfach, i gcomhréir le hAirteagal 7(2).

Níor ghlac an Chomhairle le leasú 41 ós rud é go mbainfí de neart na gceanglas i leith sábhailteachta agus mearcair miotalach á stóráil. Stóráil dramhaíola chun a diúscartha ar feadh tréimhse nach faide ná bliain, ní mheastar gur líonadh talún le dramhaíl í de bhun Airteagal 2(g) de Threoir 1999/31/CE maidir le líonadh talún le dramhaíl. Dá réir sin, níl aon toirmeasc ar mhearcair miotalach a stóráil go sealadach i bhfoirm lachtach mar dhramhaíl ar feadh tréimhse nach faide ná bliain, lena n-áirítear é a stóráil i saoráidí táirgthe clóirín, atá faoi réir fhorálacha Threoir 96/61/CE (IPPC). Rialaíonn an Treoir ‘IPPC’ an ceadúnas comhshaoil do shaoráid ach ní leor í chun ceanglais i leith sábháilteachta a áirithiú do stóráil mearcair mhiotalaigh.

Tá Airteagal 4(3) ag teacht go pointe le leasú 28 ós rud é nach gceadaítear aon ghníomhaíocht chríochnaitheach leis i leith diúscairt ach amháin tar éis ghlacadh na gceanglas i leith saoráidí a liostaítear in Airteagal 3(a) agus (b) agus ghlacadh na gcrítéar i leith inghlacthachta i gcás mearcair mhiotalaigh in Iarscríbhinní I, II agus III den Treoir maidir le Líonadh Talún.

Tuairisciú agus pionóis (Airteagail 5 agus 6)

Níor glacadh le leasuithe 47, 30, 32, 35, 37, 38, 39, 10, 13, 16 nó 18 i ndáil le ciste speisialta do stóráil mearcair, leathnú agus daingniú na n-oibleagáidí maidir le tuairisciú do Bhallstáit, do chuideachtaí agus don Choimisiún, agus múscailt feasachta sna Ballstáit, ós rud é go measann an Chomhairle gur díréireach iad na ceanglais a bhí á moladh agus go gcuirfeadh siad méadú gan gá ar an maorlathas.

Glacadh go hiomlán le leasuithe 34 agus 17 maidir le pionóis a bheidh infheidhme maidir le sárú fhorálacha an Rialacháin seo.

IV. CONCLÚIDÍ

Creideann an Chomhairle gur pacáiste cothrom é an comhsheasamh a thiocfadh go maith le cuspóirí an Rialacháin. Tá an Chomhairle ag súil le plé cuiditheach le Parlaimint na hEorpa chun go nglacfaí an Rialachán seo go luath.